پوځ : عملياتو کې ٦٦ جنگيالي وژل شوي دي
دپاکستان پوځ وايي دملاکنډ دبيلابيلو سيمو په گډون بنو اؤ دافغانستان پولې ته نزدې دپاکستان قبائيلي سيمې جنوبي  وزيرستان کې يې دتيرو څليري
د پاکستان پوځ وايي په تيرو ٢٤ؤ ساعتو کې يې دملاکنډ او دير په بيلا بيلو سيمو کې ٢٣ تندلاري په پوځي عملياتو کې وژلي او ٢ؤ پوځيانو هم په دغه عملياتو کې خپل ژوند دلاسه ورکړى دى. دپوځ لخوا په جاري کړل شوي بيان کې ويل شوي دي يو ترهه گر کمانډر چې ولي الله نوميږي ځان يې عسکرو ته سپارلى. دپوځ له مخې تندلارو سره په نښته کې د٢ؤ پوځي مشرانو په گډون ١٢ عسکر ژوبل شوي هم دي. دايف ار بنو په هکله دپاکستان دپوځ وينا ده جاني خيل سيمه دټولو تندلارو دفعاليتونو مرکز دى دکوم ځايې څخه چې هغوي دصوبه سرحد ډي ايي خان، بنو، کوهاټ اؤ سرښار پيښور کې خپلو ناوړه کارونو ته دوام ورکوي. دا په داسې حال کې ده چې نن دشورو په ورځ پاکستاني ميډيا دبنو په نيمه قبائيلي سيمه کې په روانو پوځي عملياتو کې داوياؤ جنگيالو دوژل کيدو ادعاوې کړي دي خو پوځ پخپل بيان کې په دغه هکله څه نۀ دي ويلي. پوځ وايي داسې راپورونه لري چې له ميرانشاه او رزمک سيمو څخه جاني خيل ته له ٦٠٠ؤ څخه نيولې ٨٠٠ؤ پورې ترهه گر رسيدلي دي او ددغه ځايې څخه دصوبه سرحد دبيلا بيلو سيمو دپه نخښه کولو پلانونه جوړوي. په دغه سيمه کې امنيتي ځواکونو دترهه گرو شکمن ځائيونه پخپله ولکه کې اخستي دي. دپاکستان پوځ وايي په زيدي اکبر خان سيمه کې دپاکونې عمليات پرمخ بيايي. دصوبه سرحد دناقرارې سيمې سوات په هکله پوځ وايي امنيتي ځواکونو په بټ خيله کې دلټونې عمليات کړي دي او دامنيتي ځواکونو اؤ تندلارو ترمينځ نښته کې ١ جنگيالى وژل شوى دى. له دغه ځايې څخه امنيتي ځواکونو په دروند مقدار کې وسله او چاؤديدونکي مواد هم لاس ته راوړي دي. امنيتي ځواکونو دکبل کيمپ څخه کبل کلي پورې سيمې دتندلارو څخه پاکولو لپاره دلټونې عمليات ترسره کړي دي اؤ په کبل کيمپ تندلارو يو راکټ داغلى چې له امله يې ١ پوځي مړ او د٢ؤ پوځي مشرانو په گډون ١١ عسکر ژوبل شول. همدغه راز تندلارو دمټې سره نزدې په بيريم پل هم ١ پوځي ووژلو. په بشام سيمه کې تندلاري کمانډر ولي الله خپل ځان پوځيانو ته سپارلى دى. دپوځ وينا ده په بن مني سر سيمه کې تندلارو پر امنيتي عسکرو ډزې وکړې، له دې وروستو امنيتي ځواکونو ځوابي عمليات پيل کړل او ٦ وسله وال يې ووژل. امنيتي ځواکونو په په پيوچار کې شلکوثرټاپ او شلکوثر کنډاؤ سيمې له تندلارو څخه پاکې کړي . دشلکوثر ټا پ په شمال ختيز کې دپوځيانو او وسله والو جنگيالو ترمينځ خونړۍ نښته هم وشوه چې پکې ١٦ تندلاري ووژل شول. دصوبه سرحد ديوې بلې سيمې دير په هکله دپاکستان پوځ وايي ددغه ځايې لښکر شاټ کڅ او غازيگۍ کليو کې تندلارو ته نزدې رسيدلي دي. پوځ وايي په لاس کې داسې راپورونه لري چې شاوخوا ٥٠ ترهه گر ددير کوهستان له اړخه دتندلارو ملاتړ لپاره راغلي وؤ.